АҞӘА, ԥхынгәы 19 – Sputnik, Бадри Есиава. Аԥсны Аџьынџьтәылатә еибашьраан иҭахаз ргәалашәара иазку Иаарту ареспубликатә турнир мҩаԥысит Гагра ԥхынгәы 15-19 рзы ҳәа еиҭеиҳәеит Гагра араион зҽаԥсазтәыз азыҟаҵаҩ Елызбар Џьологәуа.
Иара иазгәеиҭеит акомандатә зшьала актәи аҭыԥ шааннакылаз Гәылрыԥшь араион акоманда, аҩбатәи - Ростов-На-Дону акоманда, ахԥатәи – гагратәи абоксиорцәа.
"Амшын аԥшаҳәаҿы, ашьаҟеибаркыра ҿыц ааигәара имҩаԥаагеит Ареспубликатә турнир, Гагра, Гәдоуҭа, Аҟәа, Агәыӡера акомандақәа злахәыз. Арахь иааԥхьан Ростов-На-Дону акомандагьы. Аиндаҭлара мҩаԥысуан аиҩызаратә ҟазшьа аманы. Ахәыҷқәа ақәгыларақәагьы ирыхьӡон, амшын аҿы аҽыкәабарагьы иахьӡон", - ҳәа иҳәеит иара.
Џьологәуа иажәақәа рыла, алахәылацәа иреиҵбыз аашықәса ихыҵуан, иреиҳабыз – 18. Аиааира згаз ахраҿақәа, амедалқәа, аҳаҭыртә шәҟәқәа, аԥаратә ҳамҭа роуан.
Аицлабрақәа раԥшьгамҭоуп Аԥсны зҽаԥсазтәыз азыҟаҵаҩ Геннади Аксаничи Гагра араион зҽаԥсазтәыз азыҟаҵаҩ Елызбар Џьологәуеи. Адгылара арҭеит Гагра араион ахадара аҿари аспорти русқәа рзы аҟәша.
Џьологәуа иҳәеит атурнир аспортсменцәа қәыԥшцәа рзы ишԥышәа бзиоу, уажәы аҽазырхиара ишаҿу Аԥсны Афырхаҵа Георги Блабба игәалашәара иазку жьҭаарамзазы Пицунда имҩаԥысраны иҟоу аицлабрақәа.